BUDAPEŠŤ. Maďarská centrálna banka (MCB) v utorok oznámila podpísanie dohody s Európskou centrálnou bankou o poskytnutí dodatočnej likvidity. Prostredníctvom refinančných operácií tak môže MCB získať až 5 mld. eur, čím ECB podporí jej eurovú likviditu.
Maďarská centrálna banka okrem toho plánuje predstaviť záchranný plán na podporu a obnovu finančných trhov krajiny. Informovala o tom v stredu Julia Kiraly, viceguvernérka maďarskej centrálnej banky, ktorá dodala, že úlohou centrálnej banky je obnoviť priaznivú situáciu na trhu a MCB už čoskoro predstaví balíček opatrení na ich podporu. Do tohto plánu by mali byť zapojení maďarská vládna agentúra na riadenie dlhu AKK, ministerstvo financií, trhový regulátor a Medzinárodný menový fond.